Jeremy

Jeremy הוא סינגל מועמד לפרס גראמי של להקת הגראנג' פרל ג'אם מתוך אלבום הבכורה שלה, Ten. השיר הוא אחד הראשונים שהוציאה הלהקה והוא נחשב לאחד מלהיטי הרוק הגדולים של ראשית שנות התשעים. מילות השיר הושפעו מכתבה עיתונאית על ילד בשם ג'רמי וייד דל שירה בעצמו לעיני בני כיתתו בבוקרו של ה-8 בינואר 1991.

 סקירה כללית 
דל, שהיה בן 16 במותו, תואר על ידי בני כיתתו כילד שקט ועצוב. הוא הגיע לכיתה באיחור באותו היום והתבקש על ידי המורה להביא אישור על איחורו ממשרד המנהל. הוא חזר אל הכיתה כשבידו אקדח תופי עם קליעי 357. מגנום. הוא התייצב אל מול שאר התלמידים והודיע "גבירתי, הבאתי את מה שבאמת הלכתי לשמו". הוא הכניס את לוע האקדח לפיו, וירה.

סולנה של פרל ג'אם, אדי ודר, נשאל על נושא השיר וענה כי "אתה מתאבד ומנסה להשיג את נקמתך על ידי הקרבה גדולה. כל מה שיישאר הוא כתבה בעיתון... שום דבר לא מתרחש בפועל... דבר אינו משתנה. העולם ממשיך בשלו ואתה אינך. הנקמה הטובה ביותר היא להמשיך לחיות ולהוכיח את עצמך. היה חזק יותר מאותם האנשים ונקמתך תהיה שלמה".

הוידאו קליפ לשיר, שזכה ב-4 פרסים בטקס פרסי המוזיקה של MTV לשנת 1993, בוים בידי מרק פלינגטון ופורסם ב-1992. הקליפ מציג ילד שהוריו מתעלמים ממנו ובני כיתתו מציקים לו, אשר רץ דרך יער וצועק על הוריו במהלך ארוחת הערב. ככל שהשיר הופך להיות דחוס ורגשי יותר, הופכת התנהגותו של הילד נרגשת יותר. הילד נראה עומד כאשר ידיו מורמות בצורת V (כפי שמתואר בתחילת השיר) מול קיר עולה בלהבות. מאוחר יותר הוא נראה מביט אל המצלמה כאשר הוא עטוף בדגל ארצות הברית. הסצנה האחרונה מציגה את הילד נכנס אל הכיתה, משליך תפוח אל עבר המורה ושולף רובה מתוך כיסו, כאשר הרובה עצמו אינו נראה על המסך אך כתפו של הילד נשמטת כתוצאה מן הכובד. הווידאו מסתיים בקלוז-אפ על פניו של הילד תוך שהוא עוצם את עיניו, ולאחר הבזק של אור המסך מחשיך ומיד לאחר מכן המצלמה עוברת באיטיות על פני הכיתה ומציגה את התלמידים קפואים לגמרי, מגוננים על עצמם, מכוסים בדמו של הילד ופניהם מביעות אימה.

MTV מנעה מפלינגטון לכלול בקליפ את הסצנה האחרונה שהוא תכנן להציג במקור, בה הילד מכניס את לוע הרובה לפיו ולוחץ על ההדק. הגרסה החלופית עשויה להתפרש כאלימה אפילו יותר מן הגרסה המקורית, ורבים חשבו שהילד ירה בבני כיתתו. הגרסה החדשה הציגה את התלמידים מצדיעים בצורה דומה למועל-יד, כאשר בגרסה הישנה הוצג דגל נאצי על קיר הכיתה. פלינגטון עצמו הודה כי הוא נרתע מהגרסה החדשה של הקליפ, ופרל ג'אם הפסיקו להפיק וידאו קליפים לאחר מכן, עד הקליפ לשיר "Do the Evolution" מ-1998 שכלל אנימציה בלבד.

הילד ג'רמי גולם בקליפ על ידי טרבור וילסון, שהיה בן 12 בעת צילום הקליפ. וילסון הופיע יחד עם חברי הלהקה כאשר הם קיבלו את פרסי ה-MTV של 1993, ובאותה ההזדמנות הציג אותו ודר בפני הקהל וקרא לעברם "זהו טרבור, הוא חי!" לפני שהעביר לו את הפרס לעיני כל. חברי הלהקה הבטיחו לווילסון כרטיסים בחינם לכל מופע שלהם שייערך בניו יורק למשך כל החיים, אך הוא בחר לוותר על זה וגם החליט שלא להמשיך בקריירה בתחום המשחק. אמא שלו, דיאן, צוטטה באומרה: "כשאתה מפורסם ככה, אתה לא יודע מי החברים שלך ומי אוהב אותך רק בגלל שאתה מפורסם. הוא הלך לאודישנים והחליט שהוא רוצה להיות רק ילד. הוא לא רצה לשחק". וילסון טבע למוות באוגוסט 2016 בפוארטו ריקו, והוא בן 36.

 קישורים חיצוניים 

 הסיפור המלא מאחורי השיר 

 הערות שוליים 

קטגוריה:פרל ג'אם
קטגוריה:שירים באנגלית
קטגוריה:וידאו קליפים שבוימו על ידי מארק פלינגטון
קטגוריה:שירי טרגדיה על בני נוער
קטגוריה:שירים בהשראת המוות
קטגוריה:שירים המבוססים על אירועים אמיתיים
קטגוריה:שירים המבוססים על היסטוריה אמריקאית
קטגוריה:שירים על בית ספר
קטגוריה:שירים על בריונות
קטגוריה:שירים על התאבדות
קטגוריה:בלדות משנות ה-1990
קטגוריה:בלדות רוק
קטגוריה:שירי גראנג'
קטגוריה:מחלוקות סביב טענות לתועבה במוזיקה
קטגוריה:זוכי פרס הווידאו קליפים של MTV לבימוי הטוב ביותר
קטגוריה:זוכי פרס הווידאו קליפים של MTV לקליפ השנה
קטגוריה:סינגלים בהוצאת אפיק רקורדס